CELEX: 62016CN0519
Language: et
Date: 2016-10-05 00:00:00
Title: Kohtuasi C-519/16: Eelotsusetaotlus, mille on esitanud Tribunal Administrativo e Fiscal de Coimbra (Portugal) 5. oktoobril 2016 – Superfoz – Supermercados Lda versus Fazenda Pública

9.1.2017   
            
            
               ET
            
            
               Euroopa Liidu Teataja
            
            
               C 6/26
            
         Eelotsusetaotlus, mille on esitanud Tribunal Administrativo e Fiscal de Coimbra (Portugal) 5. oktoobril 2016 – Superfoz – Supermercados Lda versus Fazenda Pública
   (Kohtuasi C-519/16)
   (2017/C 006/33)
   Kohtumenetluse keel: portugali
   
      Eelotsusetaotluse esitanud kohus
   
   Tribunal Administrativo e Fiscal de Coimbra
   
      Põhikohtuasja pooled
   
   
      Kaebuse esitaja: Superfoz – Supermercados Lda
   
      Vastustaja: Fazenda Pública
   
      Eelotsuse küsimused
   
   
               1.
            
            
               Kas 29. aprilli 2004. aasta määruse (EÜ) nr 882/2004 (1) artikli 27 lõiget 10 või mõnda muud Euroopa Liidu õigusnormi või üldpõhimõtet, mida Euroopa Liidu Kohus loeb kohaldatavaks, võib tõlgendada nii, et nendega on vastuolus siseriiklik õigusnorm, millega luuakse ametlike toiduohutuskontrollide finantseerimiseks lõiv, millega maksustatakse ainult jaetoidu- või segakaubandusasutuste omanikke, ilma et see lõiv vastaks ühelegi nende maksukohustuslaste põhjustatud või nende heaks tehtavale ametlikule erikontrollile?
            
         
               2.
            
            
               Kas vastus oleks erinev juhul, kui lõivu asemel kehtestataks avalik-õiguslikule üksusele tasutav rahaline osamaks, mida tuleks tasuda samadel maksukohustuslastel ja mis oleks mõeldud toidukvaliteedikontrollide kulude katmiseks, ehkki selle ainsaks eesmärgiks on laiendada vastutust nimetatud kontrollide rahastamise eest kõikidele toiduturustusahela ettevõtjatele?
            
         
               3.
            
            
               Kas maksuvabastus, mida võimaldatakse teatavatele ettevõtjatele toiduohutuslõivust, millega maksustatakse ainult teatavaid jaetoidu- või segakaubandusasutusi (põhiliselt jaetoidukaubanduse suurettevõtjaid) ja mis on mõeldud toiduohutuse, loomakaitse ja -tervise ning taimekaitse ja -tervise valdkonnas ametlike kontrollide läbiviimise rahastamiseks, on siseturuga kokkusobimatu riigiabi, kuna see kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist ELTL artikli 107 lõike 1 tähenduses, või kas see maksuvabastus on vähemasti niisuguse riigiabi lahutamatu osa, millest tuleb ELTL artikli 108 lõike 3 kohaselt Euroopa Komisjonile teatada?
            
         
               4.
            
            
               Kas Euroopa Liidu õiguse põhimõtetega, peamiselt võrdse kohtlemise, diskrimineerimiskeelu, konkurentsi (sealhulgas vastupidise diskrimineerimise keelu) ja ettevõtlusvabaduse põhimõtetega on vastuolus liikmesriigi õigusnorm, millega:
               
                           a.
                        
                        
                           kehtestatakse lõivu maksmise kohustus ainult jaetoidukaubanduse suurettevõtjatele?
                        
                     
                           b.
                        
                        
                           jäetakse lõivu kohaldamisalast välja üksused või mikroettevõtjad, kelle müügipindala on alla 2 000 m2 ja kes ei kuulu kontserni või ei kuulu ettevõtjale, kes kasutab ühte või mitut tähist ja kelle müügipindala riigis kokku on 6 000 m2 või suurem?
                        
                     
         
      (1)  Euroopa Parlamendi ja nõukogu 29. aprill 2004. aasta määrus (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks (ELT 2004, L 165, lk 1; ELT eriväljaanne 03/045, lk 200).